DA: Hulp aan SA Express ‘bespotlik’Die DA sê as SA Express nie kan geld maak nie, moet die staatslugredery gelikwideer word. Foto: Facebook Mediaberigte wat die “wanfunksionaliteit en geldelike gemors by die staatsbeheerde lugdiens SA Express” blootlê, maak ŉ totale bespotting van die reddingsboei van R1,7 miljard belastingbetalersgeld, sê die DA. Alf Lees, DA-woordvoerder, sê dié party sal wysigings aan die betrokke wetgewing voorstel om die betaling van dié geld aan SA Express te keer. “Berigte dat SA Express R40 miljoen per maand betaal vir vliegtuie wat eintlik skrootmetaal is omdat dit van nuttige onderdele gestroop is, gaan die verstand te bowe,” sê hy, “en laat ŉ mens wonder oor die raadsaamheid van die nasionale tesourie se besluit om die Suid-Afrikaanse belastingbetaler met nóg hulp aan die lugredery op te saal.” Lees sê terwyl SA Express nie die geld kon kry om sy vliegtuie in die lug te hou en inkomste te genereer nie, is daar geen aanduiding dat die maatskappy se hoogs betaalde raadslede en uitvoerende beamptes sonder enige van hul “winsgewende betaalpakkette en bonusse” sal klaarkom nie. Tito Mboweni, die minister van finansies, het aangekondig dat die belasting wat in die volgende drie jaar ingevorder sal word, R85 miljard minder as die Februarie-begroting sal wees, en tog het hy dit raadsaam geag om R1,7 miljard se uitgawes vir SA Express by te voeg bo en behalwe die uitgawes wat in die Februarie-begroting verklaar is, sê Lees. “Dis ondenkbaar dat SA Express ‘lewend’ gehou word met belastingreddingsboeie bloot om werk en salarisse aan hoogs betaalde beamptes en personeellede te verskaf. Die DA glo die enigste logiese en etiese opsie is om SA Express dadelik in sakeredding te plaas, en as dit nie werk nie, te likwideer.”